Na temelju Statuta Osnovne škole „Franjo Hanaman“ Drenovci, a na prijedlog ravnateljice, Školski odbor Osnovne škole „Franjo Hanaman“ Drenovci, na 34. sjednici održanoj dana 16.rujna 2024.g. donosi:

**PRAVILNIK O NADOKNADI ŠTETE**

1. **OPĆI DIO**

**Članak 1.**

Ovim Pravilnikom uređuje se:

1. Postupak utvrđivanja nastale štete
2. Organ za utvrđivanje štete i počinitelja
3. Način i uvjeti plaćanja naknade štete
4. Rješavanje sporova

**Članak 2.**

Roditelji odnosno skrbnici dužni su skrbiti o ponašanju učenika izvan Škole.

Roditelji odnosno skrbnici obvezni su Školi nadoknaditi štetu koju učenik počini za vrijeme boravka u Školi, u skladu s općim propisima obveznog prava.

Učenici su dužni čuvati imovinu Škole i pažljivo se prema njoj odnositi.

Štetu koju učenik počini u Školi dužan je nadoknaditi ukoliko se u postupku predviđenim ovim Pravilnikom utvrdi nastanak štete.

**Članak 3.**

Smatra se da je šteta učinjena, te da je nastala obveza naknade štete kada se utvrdi sljedeće:

1. Da postoji štetna radnja počinitelja koja je prouzročila štetne posljedice u pogledu umanjenja vrijednosti imovine Škole;
2. Da postoji uzročna veza (direktna) između štetne radnje i štetne posljedice;
3. Da je počinitelj namjerno ili krajnjom nepažnjom (pod krajnjom nepažnjom podrazumijeva se ponašanje počinitelja na način kojim se ne bi ponašao prosječno pažljiv čovjek) počinio štetu.

**Članak 4.**

Ako se u postupku utvrđivanja štete i počinitelja utvrdi da je šteta van svake sumnje učinjena namjerno, organ koji vodi postupak odredit će iznos naknade za štetu i pokrenut će postupak za izricanje pedagoške mjere.

**Članak 5.**

Postupci namjernog oštećivanja imovine Škole smatraju se negativnom pojavom.

**Članak 6.**

Negativnom pojavom, u smislu članka 4. ovog Pravilnika, smatra se:

1. Namjerno nanošenje štete na imovini Škole i zloporabe nastavnih sredstava danih na korištenje razrednim odjeljenjima;
2. Nagovaranje ili poticanje drugih učenika da sudjeluju u vršenju radnji namjerom činjenja štete;
3. Necivilizirano ponašanje u učionicama, hodnicima i ostalim zajedničkim prostorima unutar i van zgrade Škole, a odnosi se na uništavanje prekidača, utičnica, prljanja zidova, uništavanje namještaja (uništavanja ploča, klupa i stolaca), neadekvatno korištenje zahoda i ostalo.
4. **UTVRĐIVANJE ŠTETE I POČINITELJA**
5. **Organ za utvrđivanje štete**

**Članak 7.**

Za utvrđivanje štete, počinitelja i naknade bira se povjerenstvo u sastavu:

1. Ravnatelj,
2. Stručni suradnik pedagog,
3. Domar (stručni radnik na tehničkom održavanju – ovisno što škola ima)

U radu povjerenstva, po potrebi, sudjeluju stručni suradnici, razrednici i roditelji/staratelji učenika koji su počinili štetu.

**Članak 8.**

Rad povjerenstva je javan.

Povjerenstvo razmatra samo slučajeve kojima je šteta prouzrokovana radnjama iz namjere ili krajnje nepažnje.

Obzirom da je rad povjerenstva javan njemu mogu biti nazočni zainteresirani učenici, a obvezno se pozivaju počinitelji štete i svjedoci.

1. **Način utvrđivanja štete i počinitelja**

**Članak 9.**

Povjerenstvo iz članka 7. ovog Pravilnika predlaže mjere razrednicima i Učiteljskom vijeću kako se ponašati odnosno utjecati na učenike koji čine štetu ili su skloni izazivanju šteta.

**Članak 10.**

Prigodom utvrđivanja štete povjerenstvo će zapisnički utvrditi sljedeće:

* Kratki opis štete,
* Okolnosti nastanka štete,
* Materijalnu procjenu štete,
* Počinitelja štete i
* Zaključak o naknadi štete

**Članak 11.**

Temeljem zapisnika povjerenstvo donosi sljedeće odluke:

* Da nastalu štetu tretira kao kvar uslijed dotrajalosti uređaja i opreme ili zbog tehničkih nedostataka,
* Da je nastalu štetu počinio određeni učenik namjerno ili iz krajnje nepažnje, te će se odlukom odrediti iznos naknade i način plaćanja novčanih sredstava u svrhu otklanjanja štete,
* Da je nastala šteta učinjena od strane grupe učenika određenog razrednog odjeljenja ili više razrednih odjeljenja,
* Da šteta postoji, ali se ne može otkriti počinitelj te da će se naknada odrediti tako da potencijalni počinitelji snose solidarnu odgovornost za naknadu štete odnosno plaćaju solidarno.

1. **POSTUPAK O NAKNADI ŠTETE U ODNOSU NA POČINITELJE**
2. **Naknada štete kad je počinitelj (pojedinac) poznat**

**Članak 12.**

Temeljem zapisnički utvrđenih činjenica, povjerenstvo donosi odluku o naknadi štete od koje se jedan primjerak uručuje učeniku, jedan šalje roditelju ili staratelju učenika, jedan objavljuje na oglasnoj ploči Škole i jedan dostavlja računovodstvu Škole.

**Članak 13.**

Odluka o naknadi štete mora sadržavati:

* Naziv organa koji je donio odluku i pravnu osnovu iste,
* Ime i prezime učenika koji je dužan štetu nadoknaditi,
* Iznos novčane naknade, rok plaćanja i način plaćanja (ukoliko bi se povjerenstvo odlučilo na plaćanje u ratama – a što je moguće u slučaju veće štete),
* Pravni lijek.

**Članak 14.**

Povjerenstvo za naknadu štete ima pravo i dužnost da prati i kontrolira realizaciju odluke o naknadi štete.

1. **Naknada štete kad je štetu počinilo više učenika**

**Članak 15.**

Ako je štetu prouzročilo više učenika (zajedno ili nezavisno jedan od drugoga) svaki je učenik odgovoran za dio štete koju je počinio.

Ako se za svakog učenika ne može utvrditi odgovarajući dio štete tada se smatra da su svi jednako odgovorni, te štetu nadoknađuju u jednakim dijelovima.

**Članak 16.**

U slučaju, utvrđenom člankom 15. ovog Pravilnika, svaki učenik koji odgovara za dio štete ili solidarno dobiva po jedan primjerak o naknadi štete.

1. **Naknada štete kad počinitelj nije otkriven**

**Članak 17.**

Ako se predviđenim postupkom ne može utvrditi počinitelj štete, smatra se da su u jednakim dijelovima odgovorni za štetu učinjenu u :

1. Sanitarnom čvoru ili hodniku Škole – svi učenici Škole / svi učenici u smjeni, ako se zna u kojoj je smjeni šteta počinjena
2. Učionice ili kabineti – svi učenici koji borave u toj učionici odnosno kabinetu
3. Knjižnici ili drugoj zajedničkoj prostoriji – svi učenici korisnici tih prostorija
4. Izvan učionice ili kabineta, a unutar kruga škole – svi učenici.

**Članak 18.**

Obavijest o nastaloj obavezi za naknadu štete u bilo kojem od utvrđenih prostora člankom 17. ovog Pravilnika daje se putem oglasne ploče.

1. **Način nadoknađivanja**

**Članak 19.**

Naknada se vrši uplaćivanjem na žiro račun škole **HR2323900011500265089** utvrđenog iznosa prema odluci o naknadi štete ili vršenjem određenih radova u cilju otklanjanja prouzročenih šteta (ukoliko postoje mogućnosti i potrebe za takvim radovima).

O postojanju mogućnosti otklanjanja šteta radom učenika povjerenstvo utvrđuje tijek postupka temeljem izjava odnosno zahtjeva učenika.

1. **Izvješćivanje učenika**

**Članak 20.**

Povjerenstvo iz članka 7. ovog Pravilnika dužno je svaki slučaj štete objaviti na oglasnoj ploči Škole, a potom donijeti odluku o naknadi štete za svaku od objavljenih šteta.

**Članak 21.**

Povjerenstvo po potrebi ili po zahtjevu Školskog odbora u tijeku školske godine predaje izvješće o svom radu Školskom odboru.

**Članak 22.**

Izvješće iz prethodnog članka treba sadržavati:

* Broj slučajeva u tijeku razdoblja obuhvaćena izvješćem,
* Ukupni iznos određenih naknada,
* Opis pojedinih slučajeva učinjenih iz namjere u većoj vrijednosti te predložene pedagoške mjere za opisane slučajeve,
* Zaključke i prijedloge povjerenstva u svezi poboljšanja situacije glede učinjenih šteta i sl.

1. **PRAVO ŽALBE I RIJEŠAVANJE SPOROVA**

**Članak 23.**

Učenik koji je primio odluku o naknadi štete ima pravo žalbe školskom odboru u roku od 8 dana od dana prijema odluke.

**Članak 24.**

Pravo žalbe, osim učenika, imaju i roditelji učenika ili staratelji.

**Članak 25.**

Školski odbor dužan je donijeti odluku o prihvaćanju ili odbijanju žalbe učenika u roku od 8 dana od dana primitka žalbe, nakon čega će učenik biti pismeno obaviješten.

**Članak 26.**

U izuzetim slučajevima, kada se radi o većoj materijalnoj šteti, učenik odnosno roditelj ili staratelj učenika mogu se obratiti Općinskom sudu nadležnom za rješavanje spornog slučaja.

Isto pravo ima i Škola kad počinitelj odbije platiti naknadu štete.

1. **ZAVRŠNE ODREDBE**

**Članak 27.**

Na sve što nije propisano ovim Pravilnikom, a odnosi se na naknadu štete počinjene na imovini Škole primijenit će se odredbe Zakona o obveznim odnosima i drugi zakonski akti.

**Članak 28.**

Ovaj Pravilnik objavljen je na oglasnoj ploči Osnovne škole „Franjo Hanaman“ Drenovci dana 16. rujna 2024.g., a stupa na snagu 8 dana od objave.

KLASA: 007-02/24-01/6

URBROJ: 2196-68-24-10

Drenovci, 16. rujna 2024. godine

Predsjednica Školskog odbora: Ravnateljica:

Biserka Misir Marijana Raguž, mag.prim.educ.